জম্মু ও কাশ্মীর পুনর্গঠন আইন, ২০১৯
জম্মু ও কাশ্মীর পুনর্গঠন বিল, ২০১৯ ভারতের স্বরাষ্ট্রমন্ত্রী অমিত শাহ দ্বারা ৫ আগস্ট ২০১৯ সালে ভারতীয় সংসদের উচ্চ কক্ষ রাজ্যসভায় উত্থাপিত হয়। বিলটি রাজ্যসভায় ৫ আগস্ট ২০১৯ সালে পাশ হয় এবং লোকসভায় পাশ হয় ৬ আগস্ট ২০১৯ সালে। বিলে জম্মু ও কাশ্মীর রাজ্যকে দুটি কেন্দ্রশাসিত অঞ্চলে বিভক্ত করার প্রস্তাব দেওয়া হয়। একটি জম্মু ও কাশ্মীর এবং অন্যটি লাদাখ। ভারতীয় সংবিধানের ৩৭০ অনুচ্ছেদের একটি ঘোষণা বলে রাষ্ট্রপতি আদেশের মাধ্যমে এই বিলটি প্রবর্তন করা হয়। বিলের দ্বারা ভারতীয় সংবিধানের সমস্ত বিধান বা আইন জম্মু ও কাশ্মীরের জন্য প্রযোজ্য হবে। এটি ভারতীয় সংসদকে আইন প্রণয়ন করতে সক্ষম করেছিল, যা রাজ্যের পুনর্গঠনে সহায়তা করেছিল।